*****

ΚΑΝΟΝΙΣΜΟΣ (ΕΟΚ) αριθ. 1252/81 ΤΗΣ ΕΠΙΤΡΟΠΗΣ

της 11ης Μαΐου 1981

περί ειδικής πωλήσεως αποκορυφωμένου γάλακτος σε σκόνη που ευρίσκεται στην κατοχή του γερμανικού οργανισμού παρεμβάσεως και προορίζεται για εξαγωγή προς την Πολωνία και περί τροποποιήσεως των κανονισμών (ΕΟΚ) αριθ. 2044/75 και (ΕΟΚ) αριθ. 1687/76

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος (2), και ιδίως το άρθρο 7 παράγραφος 5 και το άρθρο 28,

Εκτιμώντας:

ότι το Συμβούλιο, κατά τη συνεδρίαση στο Λουξεμβούργο την 1η και 2α Δεκεμβρίου 1980, συμφώνησε να διευκολύνει την αγορά ορισμένων ποσοτήτων γαλακτομικών προϊόντων της Κοινότητος από την Πολωνία· ότι η Πολωνία επιθυμεί να εισαγάγει μεταξύ άλλων αποκορυφωμένο γάλα σε σκόνη προοριζόμενο για τη διατροφή ζώων·

ότι ο γερμανικός οργανισμός παρεμβάσεως διαθέτει την επιθυμούμενη ποσότητα αποκορυφωμένου γάλακτος σε σκόνη η οποία δεν ανταποκρίνεται πλέον στις απαιτήσεις πρώτης ποιότητας κατά την έννοια του άρθρου 5 παράγραφος 2 του κανονισμού (ΕΟΚ) αριθ. 1014/68 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1272/79 (4)· ότι πρέπει να επιτραπεί στους εξαγωγείς της Κοινότητος να εφοδιασθούν από το γερμανικό οργανισμό παρεμβάσεως, εν όψει εξαγωγής προς την Πολωνία, ποσότητα 25 000 τόνων·

ότι για λόγους διοικητικής απλουστεύσεως πρέπει να μη χορηγηθεί επιστροφή κατά την εξαγωγή στο αποκορυφωμένο γάλα σε κόνη που εξάγεται κατά τον παρόντα κανονισμό και να προβλεφθεί μια κατάλληλη μείωση της τιμής πωλήσεως· ότι η τιμή αυτή καθορίζεται, εξάλλου, κατά τρόπο που δεν εφαρμόζονται τα νομισματικά εξισωτικά ποσά που αναφέρονται στον κανονισμό (ΕΟΚ) αριθ. 974/71 του Συμβουλίου (5)·

ότι, για να εξασφαλισθεί η μη απόκλιση του αποκορυφωμένου γάλακτος σε σκόνη από τον προορισμό του, πρέπει να θεσπισθεί ένα καθεστώς ελέγχου από της εξόδου του προϊόντος από το απόθεμα και μέχρι της αφίξεως στον προορισμό του στην τρίτη ενδιαφερόμενη χώρα· ότι, εκτός από τις διατάξεις ελέγχου που προβλέπονται στον κανονισμό (ΕΟΚ) αριθ. 1687/76 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 1087/81 (7), είναι αναγκαίο να προβλεφθούν συμπληρωματικοί όροι λαμβανομένου υπόψη του ειδικού χαρακτήρα της πράξεως·

ότι το πιστοποιητικό εξαγωγής που χρησιμοποιείται σε περίπτωση εξαγωγής, δυνάμει του παρόντος κανονισμού, πρέπει να φέρει κατάλληλες ενδείξεις, λαμβανομένης υπόψη της ιδιομορφίας της πράξεως· ότι πρέπει λοιπόν, κατά συνέπεια, να προσαρμοσθεί το άρθρο 2 παράγραφος 4 του κανονισμού (ΕΟΚ) αριθ. 2044/75 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 3474/80 (9)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο γερμανικός οργανισμός παρεμβάσεως προβαίνει στην πώληση, υπό όρους που προβλέπονται στον παρόντα κανονισμό, του αποκορυφωμένου γάλακτος σε σκόνη που έχει αγορασθεί σύμφωνα με το άρθρο 7 παράγραφος 1 του κανονισμού (ΕΟΚ) αριθ. 804/68 και εισήλθε στα αποθέματα πριν από την 1η Αυγούστου 1979.

2. Το αποκορυφωμένο γάλα σε σκόνη, που πωλείται δυνάμει του παρόντος κανονισμού, εξάγεται στην Πολωνία ως έχει και εντός της αρχικής του συσκευασίας που αναφέρεται στο άρθρο 4, εντός της προθεσμίας που αναφέρεται στο άρθρο 3 παράγραφος 3.

3. Η συνολική ποσότητα αποκορυφωμένου γάλακτος σε σκόνη που δύναται να πωληθεί δυνάμει του παρόντος κανονισμού περιορίζεται σε 25 000 τόνους.

Άρθρο 2

1. Το αποκορυφωμένο γάλα σε σκόνη πωλείται, στη θύρα, σε τιμή 75 ECU ανά 100 χιλιόγραμμα.

2. Πωλείται μόνο:

α) σε ποσότητες ίσες ή ανώτερες των 100 τόνων·

β) στους ενδιαφερομένους της Κοινότητος οι οποίοι αποδεικνύουν, προς ικανοποίηση του οργανισμού παρεμβάσεως, ότι οι αρμόδιες πολωνικές αρχές τους έχουν επιφορτίσει με την προμήθεια της σχετικής ποσότητας δια της υποβολής, ιδίως, συμβάσεως που συνήψαν με αυτές ή δια παραγγελίας που τους ανετέθη από αυτές.

Άρθρο 3

1. Ο αγοραστής καταβάλλει στον οργανισμό παρεμβάσεως πριν από την παραλαβή του αποκορυφωμένου γάλακτος σε σκόνη και εντός της προθεσμίας που αναφέρεται στην παράγραφο 2, για κάθε ποσότητα που πρόκειται να αποσυρθεί, την τιμή αγοράς που αναφέρεται στο άρθρο 2 παράγραφος 1 και παρέχει για την ποσότητα αυτή, σύμφωνα με το άθρο 13 παράγραφος 1 του κανονισμού (ΕΟΚ) αριθ. 1687/76, ασφάλεια εξαγωγής που ανέρχεται σε 60 ECU ανά 100 χιλιόγραμμα.

2. Ο αγοραστής προβαίνει στην ανάληψη του αποκορυφωμένου γάλακτος σε σκόνη που του επωλήθη πριν από την 1η Δεκεμβρίου 1981. Η ανάληψη δύναται να γίνει τμηματικά.Εκτός περιπτώσεων ανωτέρας βίας, αν ο αγοραστής δεν πραγματοποίησε την καταβολή που αναφέρεται στην παράγραφο 1 εντός της οριζόμενης προθεσμίας, η πώληση για τις υπόλοιπες ποσότητες ακυρούται. Στην περίπτωση κατά την οποία η καταβολή που αναφέρεται στην παράγραφο 1 πραγματοποιήθηκε χωρίς να λάβει χώρα η παραλαβή του αποκορυφωμένου γάλακτος σε σκόνη εντός της προθεσμίας που αναφέρεται ανωτέρω, το απόθεμα του αποκορυφωμένου γάλακτος σε σκόνη ευρίσκεται υπό την ευθύνη του αγοραστού από την 1η Δεκεμβρίου 1981.

3. Η εξαγωγή του αποκορυφωμένου γάλακτος σε σκόνη, που έχει αναληφθεί από τον αγοραστή, πρέπει να λάβει χώρα πριν από την 1η Ιανουαρίου 1982.

Άρθρο 4

Το αποκορυφωμένο γάλα σε σκόνη διατίθεται από τον οργανισμό παρεμβάσεως σε συσκευασίες που φέρουν, με γράμματα μεγέθους τουλάχιστον ενός εκατοστού, τις ακόλουθες ενδείξεις:

- EG-Magermilchpulver zur Ausfuhr nach Polen (Verordnung (EWG) Nr. 1252/81),

- MLEKO CHUDE W PROSZKU EWG na wywoz do Polski (Rozporzadzenie (EWG) Nr. 1252/81).

Άρθρο 5

1. Εκτός περιπτώσεων ανωτέρας βίας, η ασφάλεια εξαγωγής που αναφέρεται στο άρθρο 3 παράγραφος 1 καταπίπτει, κατ' αναλογία των ποσοτήτων, για τις οποίες δεν έχει προσκομισθεί η απόδειξη που αναφέρεται στο άρθρο 13 παράγραφος 4 του κανονισμού (ΕΟΚ) αριθ. 1687/76 εντός της προθεσμίας των δώδεκα μηνών, η οποία υπολογίζεται από την ημέρα συνάψεως της συμβάσεως πωλήσεως.

2. Στις περιπτώσεις ανωτέρας βίας οι οποίες δεν αναφέρονται στο άρθρο 11 παράγραφος 1 του κανονισμού (ΕΟΚ) αριθ. 1687/76, ο οργανισμός παρεμβάσεως λαμβάνει τα μέτρα που κρίνει αναγκαία λόγω του επικληθέντος περιστατικού.

Άρθρο 6

Ο γερμανικός οργανισμός παρεμβάσεως ανακοινώνει στην Επιτροπή:

α) το αργότερο την Τρίτη κάθε εβδομάδας, τις ποσότητες του αποκορυφωμένου γάλακτος σε σκόνη οι οποίες κατά την προηγούμενη εβδομάδα:

- απετέλεσαν το αντικείμενο συμβάσεως πωλήσεως,

- εξήλθαν από τα αποθέματα σύμφωνα με τον παρόντα κανονισμό.

β) κάθε μήνα, τις περιπτώσεις στις οποίες εφήρμοσε το άρθρο 5 παράγραφος 2, προσδιορίζοντας τα επικληθέντα περιστατικά, την ποσότητα, καθώς και τα ληφθέντα μέτρα.

Άρθρο 7

Στο αποκορυφωμένο γάλα σε σκόνη που πωλείται και εξάγεται κατά τον παρόντα κανονισμό δεν εφαρμόζεται καμία επιστροφή κατά την εξαγωγή ούτε νομισματικό εξισωτικό ποσό.

Εν τούτοις, αυτό το αποκορυφωμένο γάλα σε σκόνη θεωρείται ότι πληροί τις διατάξεις του άρθρου 2 παράγραφος 1 υπό β του κανονισμού (ΕΟΚ) αριθ. 754/76 από της εκπληρώσεως των τελωνειακών διατυπώσεων εξαγωγής.

Εάν εφαρμόζονται οι διατάξεις του άρθρου 2 παράγραφος 2 του εν λόγω κανονισμού, πρέπει να πληρωθεί ποσό ίσο προς την ασφάλεια που αναφέρεται στο άρθρο 3 παράγραφος 1 του παρόντος κανονισμού. Το ποσό θεωρείται ως ασφάλεια που καταπίπτει κατά την έννοια του άρθρου 2 του κανονισμού (ΕΟΚ) αριθ. 352/78.

Άρθρο 8

Στο άρθρο 2 παράγραφος 4 υπό β του κανονισμού (ΕΟΚ) αριθ. 2044/75, προστίθεται το ακόλουθο εδάφιο:

«Εάν πρόκειται για εξαγωγή δυνάμει του κανονισμού (ΕΟΚ) αριθ. 1252/81, η διάταξη υπό β εφαρμόζεται αντικαθιστώντας την αναφορά στον κανονισμό (ΕΟΚ) αριθ. 3265/80 από εκείνη στον κανονισμό (ΕΟΚ) αριθ. 1252/81».

Άρθρο 9

Ο κανονισμός (ΕΟΚ) αριθ. 1687/76 τροποποιείται ως ακολούθως:

Στο παράρτημα, μέρος Ι «Προϊόντα προοριζόμενα να εξαχθούν ως έχουν», προστίθεται το ακόλουθο σημείο και η σχετική σημείωση:

«29. Κανονισμός (ΕΟΚ) αριθ. 1252/81 της Επιτροπής της 11ης Μαΐου 1981 περί ειδικής πωλήσεως του αποκορυφωμένου γάλακτος σε σκόνη, το οποίο ευρίσκεται στην κατοχή του γερμανικού οργανισμού παρεμβάσεως και προορίζεται για εξαγωγή προς την Πολωνία (29).

(29) ΕΕ αριθ. L 126 της 12. 5. 1981, σ. 8.».

Άρθρο 10

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Μαΐου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 291 της 19. 11. 1979, σ. 17.

(3) ΕΕ αριθ. L 173 της 22. 7. 1968, σ. 4.

(4) ΕΕ αριθ. L 161 της 29. 6. 1979, σ. 13.

(5) ΕΕ αριθ. L 106 της 12. 5. 1971, σ. 1.

(6) ΕΕ αριθ. L 190 της 14. 7. 1976, σ. 1.

(7) ΕΕ αριθ. L 113 της 25. 4. 1981, σ. 6.

(8) ΕΕ αριθ. L 213 της 11. 8. 1975, σ. 15.

(9) ΕΕ αριθ. L 363 της 31. 12. 1980, σ. 50.